เคลมน้ำท่วม 14 รายมูลค่า 2 ล้านบาท
ลูกค้าแอกซ่าประกันภัยแจ้งเคลมน้ำท่วม 14 รายมูลค่า 2 ล้านบาท
21 ต.ค. 2553

ลูกค้าแอกซ่าประกันภัยแจ้งเคลมน้ำท่วม 14 รายมูลค่า 2 ล้านบาท
น.ส.สรญา สุขวณิช หัวหน้าฝ่ายสื่อสารองค์กร บริษัท แอกซ่าประกันภัย เปิดเผยว่า บริษัทได้รับการแจ้งเหตุจากผู้เอาประกันภัยที่ได้รับความเดือดร้อนจากภัยน้ำท่วมแล้ว 14 ราย ซึ่งเป็นผู้เอาประกันที่ประสบภัยในพื้นที่อำเภอเมือง อำเภอปากช่อง อำเภอปักธงชัย นครราชสีมา อำเภอแก่งคอย สระบุรี และอำเภอเมือง ลพบุรี โดยเป็นเคลมประกันภัยรถยนต์ 5 ราย มูลค่าความเสียหายเบื้องต้นประมาณ 2 ล้านบาท และเคลมประกันภัยทรัพย์สิน 9 ราย ซึ่งอยู่ในช่วงประเมินความเสียหายอยู่ 
ทั้งนี้ บริษัทได้ลงพื้นที่โคราชรับแจ้งเคลมน้ำท่วมจากผู้เอาประกันภัยที่ประสบอุทกภัย เนื่องจากสถานการณ์ฝนตกหนักติดต่อกันหลายวัน ส่งผลให้โคราชน้ำท่วมหนักสุดในรอบ 50 ปี โดยทางบริษัทฯ ได้ร่วมมือกับ สำนักงานคณะกรรมการกำกับและส่งเสริมการประกอบธุรกิจประกันภัย (คปภ) ภาค 4 นครราชสีมา ได้จัดตั้งศูนย์รับแจ้งเหตุอุทกภัยขึ้น ณ สำนักงาน คปภ. ภาค 4 นครราชสีมา ถนนมิตรภาพ – หนองคาย นอกจากนี้ บริษัทฯ ยังได้จัดบริการรถโมบายลุยน้ำท่วมประชาสัมพันธ์รับแจ้งเหตุเสียหายจากอุทกภัยรอบๆ บริเวณอำเภอเมือง นครราชสีมา